### Beslutninger

Fremsendes til Borgmesterens Afdeling og Magistratsafdelingen for Kultur og Borgerservice med henblik på udarbejdelse af en indstilling, jf. byrådets vedtagelse i mødet den 25. juni 2025 om magistratsbehandling af forslaget.

Sagen bedes tilbagesendt byrådet via Magistraten.

###

FORSLAG FRA SF

258 millioner kroner. Hvert år. Det er [adresse] omkostninger til software, IT-systemer og cloud-tjenester.

Mange af tjenesterne er endda svære at tilpasse, udvikle og forandre til brugernes forskellige behov fordi vi ikke ejer dem.

Samtidig er [adresse] ligesom resten af det offentlige dybt afhængige af amerikanske cloudtjenester og programmer, og der er i stigende grad fokus på koblingen mellem Big Tech firmaer og en uforudsigelig amerikansk præsident.

Der er kort sagt mange gode grunde til at sætte fart på overgangen til open source i [adresse].

Sparede udgifter

Open source-software er ofte gratis at bruge og distribuere, hvilket kan reducere licensudgifter markant. [adresse] bruger hvert år store summer på softwarelicenser til kommercielle programmer (f.eks. Microsoft og Oracle). Ved at skifte til open source kan de omdirigere midler til drift og velfærd.

Styrket digital suverænitet

Open source giver fuld indsigt i og kontrol over den anvendte software. Det betyder, at [adresse] i mindre grad bliver afhængig af udenlandske tech-giganters beslutninger, lukkede formater eller uigennemsigtige opdateringer. Det forbedrer datasikkerhed og giver kommunen større kontrol med borgernes data og infrastrukturen.

Fremmer innovation og videndeling

Open source understøtter samarbejde og videndeling på tværs af myndigheder, kommuner og sektorer. Når én offentlig institution udvikler eller forbedrer software, kan andre genbruge og videreudvikle det. Det skaber innovation på tværs af det offentlige, mindsker dobbeltarbejde og øger effektiviteten.

Langsigtet bæredygtighed og tilpasning

Open source-løsninger kan tilpasses specifikke behov og vedligeholdes selvstændigt – også efter leverandørens engagement slutter. Det forlænger systemers levetid, reducerer "vendor lock-in", og sikrer bedre kompatibilitet med fremtidige teknologier.

Politiske mål for mere Open Source

Der er behov for at få sat skub på skiftet til brug af open source i [adresse]. Open source har været en del af [adresse] IT-strategi siden 2011, men det går alt for langsomt med at få udfaset afhængigheden af tech-giganternes værktøjer, som fx Windows og Office 365, ligesom vi også har brug for at tøjle de vildtvoksende udgifter til it-licenser. Licenser der tit kun udnyttes meget lidt, men bundles sammen, så vi betaler for en lang række faciliteter, vi ikke har brug for.

Vi noterer med tilfredshed, at [adresse] spiller en markant rolle i OS2-samarbejdet, og at der aktivt arbejdes på at udfase tech-giganternes løsninger, men der er brug for et højere ambitionsniveau og politisk opbakning og mål for omstillingen

Open source skal indføres med fornuft, og bliver ikke en succes, hvis det resulterer i ekstraarbejde for medarbejderne. Omvendt skal plejer-kultur heller ikke stoppe den nødvendige omlægning hen imod open source.

Vi vil derfor foreslå;

• at der opsættes mål for, hvordan [adresse] licensudgifter indenfor produktivitets- og samarbejdsværktøjer skal falde fra de nuværende 42 mio. kr. pr år.

• at der opsættes mål for et samlet fald i kommunes udgifter til software, IT-systemer og cloud-tjenester.

• at kommunen laver en samlet plan for overgang til mere Open source. Planen skal tage højde for brugervenlighed.

• at [adresse] intensivere samarbejde med andre kommuner og staten, med henblik på, at der udvikles fælles løsninger på områder hvor opgaven med et skifte er så stor at det kræver flere aktører. Det kan eksempelvis være på skolecomputere eller ældreplejens it-systemer.

• at behov for at afsætte midler til at udvikle og drive flere open source løsning belyses, gerne i skalerbare modeller.

Forslaget er stillet af: Sara Lauritsen, Mimi Nørgaard, Karin Poulsen, Ronja Østergaard og Lennarth Paulsen, (ordfører).